
PRIJEDLOG PRAVILNIKA O PROVOĐENJU POSTUPKA JEDNOSTAVNE NABAVE

Materijal pripremio: Jedinstveni upravni odjel


OBRAZLOŽENJE:


Pravni temelj za donošenje pravilnika:
Na temelju članka Temeljem članka 15. Zakona o javnoj nabavi („Narodne novine“ broj 120/16, 114/22 i 48/26), predstavničko tijelo Jedinice lokalne samouprave donosi Pravilnik o provođenju postupaka jednostavne nabave, koja se objavljuje u službenom glasniku Jedinice. 
Obrazloženje:
Ovim Pravilnikom uređuju se postupci, pravila i uvjeti za nabavu robe i usluge, te provedbu projektnih natječaja naručitelja Općine Podravska Moslavina čija je procijenjena vrijednost bez poreza na dodanu vrijednost (PDV) manja od 50.000,00 EUR, te nabavu radova čija je procijenjena vrijednost bez poreza na dodanu vrijednost (PDV) manja od 100.000,00 EUR.

Donosi se novi Pravilnik budući da su 30. travnja 2026. godine stupile na snagu Izmjene i dopune Zakona o javnoj nabavi te su Zakonom izmijenjene sve odredbe koje se odnose na postupak jednostavne nabave. Slijedom navedenog, donosi se novi Pravilnik i to sa većim pragovima za nabavu robe, usluga i radova, postupak iznad 15.000,00 EUR mora se provoditi putem modula jednostavne nabave u EOJN.
[bookmark: _Hlk151015727]
U skladu s odredbama članka 11. Zakona o pravu na pristup informacijama („Narodne novine“ broj. 25/13, 85/15 i 69/22), prijedlog pravilnika stavlja se na javno savjetovanje sa zainteresiranom javnošću s ciljem upoznavanja javnosti i s pribavljanjem mišljenja, primjedbi i prijedloga, nakon čega će se utvrditi konačan prijedlog pravilnika.

Javno savjetovanje se određuje u trajanju od 30 dana.

Potrebna sredstva za provedbu e-savjetovanja:

Za provedbu e-savjetovanja nisu potrebna financijska sredstva iz Proračuna Općine Podravska Moslavina.

Slijedom navedenog, predlaže se usvajanje Pravilnika koji glasi:

P R I J E D L O G
Temeljem članka 15. Zakona o javnoj nabavi („Narodne novine“ broj 120/16, 114/22 i 48/26), te članka 27. Statuta Općine Podravska Moslavina („Službeni glasnik Općine Podravska Moslavina“ broj 3/18, 21/18 i 11/26), Općinsko vijeće Općine Podravska Moslavina, na svojoj _____ sjednici održanoj dana __________________ godine, donosi

PRAVILNIK
O PROVOĐENJU POSTUPAKA JEDNOSTAVNE NABAVE

I. OPĆE ODREDBE

Članak 1.
Ovim se Pravilnikom o provođenju postupaka jednostavne nabave (u daljnjem tekstu: Pravilnik), u svrhu poštivanja osnovnih načela javne nabave i dobrog gospodarenja javnim sredstvima, uređuje se postupak koji prethodi ugovornom odnosu za nabavu roba i usluga, procijenjene vrijednosti do 50.000,00 eura, odnosno za nabavu radova procijenjene vrijednosti do 100.000,00 eura (u daljnjem tekstu: jednostavna nabava), za koje u skladu sa odredbama Zakona o javnoj nabavi (u daljnjem tekstu: ZJN) ne postoji obveza provedbe postupaka javne nabave. 

Procijenjena vrijednost iz stavka 1. ovog članka je vrijednost nabave izražena bez PDV-a. 

U provedbi postupaka jednostavne nabave, osim ovog Pravilnika Općina Podravska Moslavina (u daljnjem tekstu: naručitelj) dužna je primjenjivati i druge važeće zakonske i podzakonske propise, kao i interne akte Općine, a koji se odnose na pojedini predmet nabave. 

	Izrazi koji se koriste u ovom Pravilniku, a imaju rodno značenje, odnose se jednako na muški i ženski rod. 

U provedbi postupaka jednostavne nabave Naručitelj je obvezan u odnosu na sve gospodarske subjekte poštivati načela javne nabave te mogućnost primjene elektroničkih sredstava komunikacije i dostave ponuda.

Članak 2.
	Jednostavna nabava se provodi na način da nema umjetne podjele nabave u svrhu izbjegavanja odredbi ZJN.

	Naručitelj je dužan postupiti u duhu dobrog gospodarstvenika po načelu „najbolja vrijednost za uloženi novac“, te se u tom smislu ne smije dijeliti vrijednost nabave s namjerom izbjegavanja primjene ovog Pravilnika. 

Članak 3.
	Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima, primjenjujući odgovarajuće odredbe ZJN.  
	
	Naručitelj je obvezan primjenjivati odredbe ovog Pravilnika na način koji omogućava učinkovitu provedbu postupaka jednostavne nabave te ekonomično i svrhovito trošenje javnih sredstava.

II. SPRJEČAVANJE SUKOBA INTERESA 

Članak 4.
	Odredbe ZJN o sukobu interesa na odgovarajući način se primjenjuju u postupcima jednostavne nabave koji se provode temeljem ovog Pravilnika.
	

III. POSTUPCI JEDNOSTAVNE NABAVE

Članak 5.
Postupci jednostavne nabave u smislu ovog Pravilnika jesu: 
1. Postupke jednostavne nabave čija je procijenjena vrijednost manja od 10.000,00 eura bez PDV-a,
2. Postupke jednostavne nabave čija je procijenjena vrijednost jednaka ili veća od 10.000,00 eura bez PDV-a te manja od 25.000,00 eura bez PDV-a za robu i usluge i projektne natječaje, odnosno manju od 45.000,00 eura bez PDV-a za nabavu radova,
3. Postupke jednostavne nabave čija je procijenjena vrijednost veća od 25.000,00 eura bez PDV-a, a manja od 50.000,00 eura bez PDV-a za nabavu robe, usluge i projektne natječaje, odnosno veća od 45.000,00 eura bez PDV-a, a manja od 100.000,00 eura bez PDV-a za nabavu radova.

	
IV. PRIPREMA I PROVOĐENJE POSTUPKA JEDNOSTAVNE NABAVE 

Članak 6.
Prije pokretanja postupka jednostavne nabave Naručitelj može provesti istraživanje tržišta radi pripreme nabave i informiranja gospodarskih subjekata o svojim planovima i zahtjevima u vezi s nabavom.

Istraživanje tržišta može se provesti prikupljanjem informacija putem interneta, kataloga, cjenika, upita gospodarskim subjektima ili na drugi prikladan način.

Provedbom istraživanja tržišta ne smije se narušavati tržišno natjecanje niti dovoditi pojedine gospodarske subjekte u povoljniji položaj.

Članak 7.
	Naručitelj je obvezan donijeti Plan nabave za kalendarsku godinu te ga po potrebi ažurirati. U Planu nabave navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.

	Plan nabave te sve njegove kasnije izmjene Naručitelj je obvezan objaviti u elektroničkom oglasniku javne nabave (EOJN RH) sukladno važećim propisima.

Članak 8.
Pripremu i provedbu postupaka jednostavne nabave vrijednosti jednake ili veće od 10.000,00 eura, a manje od 50.000,00 eura za robe i usluge, odnosno manje od 100.000,00 eura za radove provodi Povjerenstvo za provedbu postupka jednostavne nabave (u daljnjem tekstu: Povjerenstvo) koje odlukom imenuje općinski načelnik. 

Povjerenstvo čine 3 (slovima: tri) člana. Članovi Povjerenstva ne moraju biti iz reda službenika zaposlenih kod Naručitelja. 

Povjerenstvo se imenuje za svaki pojedini pokrenuti postupak jednostavne nabave. 

Postupak jednostavne nabave započinje donošenjem Odluke o pokretanju postupka jednostavne nabave koju donosi općinski načelnik. Odluka sadrži naziv predmeta nabave, procijenjenu vrijednost nabave, izvor planiranih sredstava, podatke o članovima povjerenstva, podatke o gospodarskim subjektima kojima će se uputiti poziv za dostavu ponuda te druge podatke bitne za provedbu postupka.

Komunikacija i svaka druga razmjena informacija između Naručitelja i gospodarskih subjekata može se obavljati elektroničkim sredstvima, putem zemaljske pošte ili njihovom kombinacijom. Način komunikacije ne smije niti na jedan način ograničavati pristup nadmetanju gospodarskih subjekata. 

Dokumentacija o provedenim postupcima jednostavne nabave čuva se sukladno Zakonu o javnoj nabavi.

Članak 9.
Poziv na dostavu ponuda mora sadržavati:
· podatke o naručitelju
· opis predmeta nabave
· rok za dostavljanje ponude (datum i vrijeme)
· uvjete i zahtjeve koje ponuditelji trebaju ispuniti
· način dostavljanja ponude 
· adresu na koju se ponude dostavljaju 
· broj telefona i elektroničku adresu osobe za kontakt
· druge podatke koje naručitelj smatra potrebnima za izradu ponude


V. POSTUPAK JEDNOSTAVNE NABAVE PROCIJENJENE VRIJEDNOSTI MANJE OD 10.000,00 EURA BEZ PDV-a

Članak 10.
Nabava roba, usluga i/ili radova procijenjene vrijednosti manje od 10.000,00 eura (bez PDV- a), obavlja se izravnim ugovaranjem s jednim ili po potrebi s više ponuditelja, odnosno davanjem narudžbenice ili zaključivanjem ugovora.

Upit za dostavu ponude upućuje se gospodarskom subjektu elektroničkim ili telefonskim putem.

Narudžbenicu i ugovor iz stavka 1. ovog članka potpisuje općinski načelnik.

Narudžbenica obavezno sadrži podatke o:
· Izdavatelju Narudžbenice;
· Vrsti roba, usluga i/ili radova koje se obavljaju uz detaljnu specifikaciju jedinica mjere;
· Količini jediničnih cijena, ukupnih cijena, roku i načinu isporuke;
· Načinu i roku plaćanja Gospodarskom subjektu.

	Evidenciju o izdanim Narudžbenicama iz ovog članka vodi Jedinstveni upravni odjel Općine Podravska Moslavina. 

VI. POSTUPAK JEDNOSTAVNENABAVE PROCIJENJENE VRIJEDNOSTI JEDNAKE ILI VEĆE OD 10.000,00 EURA BEZ PDV-a I MANJE OD 25.000,00 EURA BEZ PDV-a, ODNOSNO MANJE OD 45.000,00 EURA BEZ PDV-a

Članak 11.
	Postupak jednostavne nabave procijenjene vrijednosti jednake ili veće od 10.000,00 eura bez PDV-a i manje od 25.000,00 eura za nabavu roba i usluga i projektne natječaje, odnosno manje od 45.000,00 eura bez PDV-a za radove pokreće se slanjem Poziva za dostavu ponude u postupku jednostavne nabave na adrese najmanje 3 (tri) gospodarska subjekta, ovisno o predmetu nabave, putem modula u Elektroničkom oglasniku javne nabave Republike Hrvatske.
	Ovisno o prirodi predmeta nabave i razini tržišnog natjecanja, a uvažavajući načelo učinkovitosti i ekonomičnosti, broj gospodarskih subjekata može biti i manje od 3 (tri), odnosno nabava se može ugovoriti temeljem ponude zatražene od jednog (1) gospodarskog subjekta, dostavljene elektroničkim putem (emailom) u sljedećim slučajevima:
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog Vlasništva
· ako postoji iznimna žurnost uzrokovana događajima koje naručitelj nije mogao predvidjeti niti na njih utjecati,
· za nabavu javnobilježničkih usluga, odvjetničkih usluga, zajmova i kredita, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga, nabavu protokolarnih poklona, programskog materijala namijenjenog za audiovizualne medijske usluge,
· radi zaštite javnog interesa kao što je javno zdravlje ili zaštita okoliša.

	Rok za dostavu ponuda mora biti primjeren predmetu nabave i ne smije biti kraći od 5 (pet) dana od dana slanja Poziva za dostavu ponude, osim u slučaju žurne nabave, kada rok ne smije biti kraći od 2 (dva) radna dana.

VII. POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 25.000,00 EURA BEZ PDV-A I MANJE OD 50.000,00 EURA BEZ PDV-A ZA NABAVU ROBA I/ILI USLUGA, ODNOSNO VEĆE OD 45.000,00 EURA BEZ PDV-A I MANJE OD 100.000,00 EURA BEZ PDV-A ZA NABAVU RADOVA

Članak 12.
	Postupak jednostavne nabave procijenjene vrijednosti jednake ili veće od 25.000,00 eura bez PDV-a i manje od 50.000,00 eura bez PDV-a za nabavu roba i/ili usluga, odnosno veće od 45.000,00 eura bez PDV-a, manje od 100.000,00 eura bez PDV-a za nabavu radova, provodi se javnom objavom u Elektroničkom oglasniku javne nabave Republike Hrvatske.
	Iznimno, naručitelj nije obvezan provesti postupak jednostavne nabave putem javne objave u modulu jednostavne nabave u Elektroničkom oglasniku javne nabave Republike Hrvatske, već ga provodi putem modula jednostavne objave u Elektroničkom oglasniku javne nabave Republike Hrvatske u sljedećim slučajevima:
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva,
· ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

	Razlozi za primjenu iznimke ovoga članka navode se i obrazlažu u objavi u modulu jednostavne nabave u Elektroničkom oglasniku javne nabave.
	Rok za dostavu ponuda mora biti primjeren predmetu nabave i ne smije biti kraći od 5 (pet) od dana objave Poziva za dostavu ponude u Elektroničkom oglasniku javne nabave Republike Hrvatske, osim u slučaju žurne nabave, kada rok ne smije biti kraći od 2 (dva) radna dana.


VIII. NAČIN I ROK DOSTAVE PONUDA

Članak 13.
Način dostave ponuda određuje se u pozivu na dostavu ponuda.

Rok za dostavu ponuda određuje se u pozivu, a bit će određen ovisno o složenosti predmeta nabave te ne smije biti kraći od 5 dana od dana slanja pisanog poziva na dostavu ponuda, odnosno objave poziva.

Ponuda se izrađuje u pisanom obliku na hrvatskom jeziku i latiničnom pismu. Ponuda se dostavlja elektroničkim putem (elektronička pošta), osobno te zemaljskom poštom na adresu naručitelja, neposredno na urudžbeni zapisnik. 

Ponuda zaprimljena nakon roka za dostavu ponuda vratit će se neotvorena ponuditelju.

Sve dokumente koje Naručitelj zahtijeva u skladu s ovim Pravilnikom ponuditelji mogu dostaviti u neovjerenoj preslici. Neovjereno preslikom smatra se i neovjereni ispis elektroničke isprave, a izabrani ponuditelj je u obvezi dostaviti originale na uvid ukoliko to naručitelj zatraži.


IX. OTVARANJE, PREGLED I OCJENA PONUDA

Članak 14.
Po isteku roka određenog u Pozivu na dostavu ponuda, Stručno povjerenstvo naručitelja otvara pristigle ponude neposredno nakon isteka roka za dostavu ponuda, prema redoslijedu zaprimanja ponuda.
Otvaranje ponuda nije javno, osim ako u Pozivu nije drugačije navedeno. 
O postupku otvaranja ponuda kao i o pregledu i ocjeni ponuda sastavlja se zapisnik.

Za odabir ponude dovoljna je i 1 (slovima: jedna) pristigla ponuda koja udovoljava traženim uvjetima Naručitelja.

Članak 15.
Nepravilnom ponudom smatra se ponuda koja nije izrađena u skladu s uvjetima iz poziva na dostavu ponuda, koja je zaprimljena nakon isteka roka za dostavu ponuda ili koja na drugi način ne udovoljava zahtjevima naručitelja.	


X. KRITERIJ ZA ODABIR PONUDE
Članak 16.
Kriterij za odabir ponude je najniža cijena ili ekonomski najpovoljnija ponuda prema unaprijed određenim kriterijima, kako je to navedeno u pozivu na dostavu ponuda.

Ukoliko je kriterij odabira ekonomski najpovoljnija ponuda osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i drugo te je u zapisniku o otvaranju, pregledu i ocjeni ponuda potrebno obrazložiti izabranu ponudu.

Zapisnik o otvaranju, pregledu i ocjeni ponuda sadrži prijedlog odgovornoj osobi Naručitelja za donošenje odluke o odabiru najpovoljnijeg ponuditelja.


XI. DONOŠENJE ODLUKE O ODABIRU

Članak 17.
Na osnovi rezultata pregleda i ocjene ponuda Naručitelj donosi Odluku o odabiru najpovoljnije ponude na temelju kriterija za odabir ponude.
Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.

Odluku o odabiru potpisuje odgovorna osoba Naručitelja.

Odluka o odabiru najpovoljnije ponude obvezno sadrži:
· podatke o naručitelju,
· predmet nabave za koje se donosi Odluka,
· naziv ponuditelja čija je ponuda odabrana,
· razloge odabira ponuditelja,
· datum donošenja i potpis općinskog načelnika

Odluku o odabiru najpovoljnije ponude naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, potvrda e-mailom, objavom na internetskim stranicama naručitelja).

Rok za donošenje Odluke o odabiru najpovoljnije ponude iznosi do 15 dana od isteka roka za dostavu ponuda.

Naručitelj dostavom Odluke o odabiru najpovoljnije ponude odnosno njenom izvršenom dostavom na dokaziv način stječe uvjete za sklapanje ugovora o nabavi.


XII. DONOŠENJE ODLUKE O PONIŠTENJU

Članak 18.
Naručitelj zadržava pravo, u bilo koje vrijeme, prije ili nakon roka za dostavu ponuda, donijeti Odluku o poništenju postupka nabave.
U Odluci o poništenju postupka jednostavne nabave, naručitelj navodi:
· podatke o naručitelju
· predmet nabave
· obavijest o poništenju
· obrazloženje razloga poništenja
· datum donošenja i potpis odgovorne osobe

Rok za donošenje Odluke o poništenju postupka jednostavne nabave iznosi 15 dana od isteka roka za dostavu ponuda.

Odluku o poništenju postupka jednostavne nabave naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom, objavom na internetskim stranicama naručitelja).


XIII. SKLAPANJE UGOVORA 
Članak 19.
Za nabave procijenjene vrijednosti manje od 10.000,00 eura bez PDV-a izdaje se narudžbenica, za nabave procijenjene vrijednosti jednake ili veće od 10.000,00 eura bez PDV-a u pravilu se sklapa ugovor.

Ugovor o jednostavnoj nabavi mora biti sklopljen u skladu s uvjetima iz Poziva i odabranom ponudom. 

Ugovor obvezno sadrži podatke o ugovornim stranama koje sklapaju ugovor, predmetu ugovora i ostalim bitnim sastojcima ugovora, u skladu sa Zakonom o obveznim odnosima. 


XIV. IZUZEĆE OD PRIMJENE PRAVILNIKA

Članak 20.
Odredba Pravilnika koja se odnosi na prikupljanje ponuda i odabir ponuditelja ne
primjenjuje se:
· ukoliko je pružatelj usluge pravna ili fizička osoba čiji se odabir predlaže zbog specijalističkih stručnih znanja ili posebnih okolnosti (konzultantske, javnobilježničke, konzervatorske, odvjetničke, usluge sudskih vještaka, usluge procjenitelja, usluge obrazovanja, usluge arbitraže, autorske i slične usluge)
· u slučaju kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt te
· u slučaju nabave koja zahtijeva hitnost


XV. PRIJELAZNE I ZAVRŠNE ODREDBE

Članak 21.
Stupanjem na snagu ovog Pravilnika prestaje važiti Pravilnik o provođenju postupaka jednostavne nabave KLASA: 011-01/17-01/01, URBROJ: 2115/03-03-17-1 od 30. ožujka 2017.godine.

Članak 22.
Ovaj Pravilnik stupa na snagu 1. rujna 2026. godine i objavit će se u „Službenom glasniku Općine Podravska Moslavina“.


PREDSJEDNIK OPĆINSKOG VIJEĆA
       Slavko Kupanovac
